Den norske Amerikalinjes hovedkontor

Den norske Amerikalinjes hovedkontor er en kontorbygning som ligger på Jernbanetorget 2 i Oslo. Den var tidligere hovedkontor for Den norske Amerikalinje (NAL).

I 1915 utlyste NAL en arkitektkonkurranse for nytt kontorbygg. Vinnere ble Andreas Bjercke og Georg Eliassen, og bygget ble oppført i perioden 1916–1919.

Torget var i 1915 under nyregulering. Hieronymus Heyerdahl hadde laget en reguleringsplan for denne viktige plassen, og det ble i konkurransen stilt strenge krav til dette bygget, som skulle danne sørveggen av torget. Bjercke og Eliassen leverte to forslag; det andre fikk fjerdeplass.

Bygningen er i fem etasjer pluss en tilbaketrukket toppetasje og har valmtak. Konstruksjonen er i tegl, men første etasje har dekorerte granittplater. Hjørnene er skrå med karnapper i andre og tredje etasje. Stilen betegnes som nybarokk, noe som kanskje sees best i hovedinngangen midt på veggen mot Jernbanetorget. Treportalen her er voktet av to skulpturer på søyler, en av Triton og en av Nereide.

Arkitektene designet også møbler og lamper til lokalene og valgte ut gardiner og tapeter. En del av interiørene gikk tapt i en brann i 1986.

En periode i senere tid huset gården blant annet en pub ved navn Amerikalinjen. Det er også navnet på boutiquehotellet som åpnet i 2019.

I 2017 ble bygget midlertidig fredet av Byantikvaren i Oslo med hjemmel i kulturminneloven.

 Referanser 

Litteratur
 Knut Are Tvedt (red): Oslo byleksikon, Kunnskapsforlaget 2010, side 283, ISBN 978-82-573-1760-7

Eksterne lenker


Kategori:Byggverk i Oslo
Kategori:Kulturminner i Sentrum (Oslo)
Kategori:Andreas Bjercke
Kategori:Georg Eliassen
Kategori:Jernbanetorget, Oslo
Kategori:Byggverk fullført i 1919
Kategori:Oslos samferdselshistorie